b"\n_START_ARTICLE_\nEdward John Routh\n_START_SECTION_\nVida i Obra\n_START_PARAGRAPH_\nFill d'un oficial brit\xc3\xa0nic destacat al actual Canad\xc3\xa0, Routh es va graduar al University College de Londres el 1853, havent estudiat amb de Morgan qui li va transmetre la passi\xc3\xb3 per les matem\xc3\xa0tiques. L'any seg\xc3\xbcent continua els seus estudis al Peterhouse de la universitat de Cambridge on obt\xc3\xa9 el senior wrangler en el ex\xc3\xa0mens de matem\xc3\xa0tiques de l'any 1854 (el second wrangler va ser aquest any James Clerk Maxwell). A partir de 1855 va ser fellow i professor al Peterhouse._NEWLINE_El 1864 es va casar amb Hilda Airy, filla de l'astr\xc3\xb2nom reial George Biddell Airy. Van tenir quatres fills._NEWLINE_Durant els seus anys d'ensenyant a Cambridge, Routh es va convertir en el m\xc3\xa9s fam\xc3\xb3s preparador de wranglers: durant trenta anys va preparar uns 700 alumnes, dels quals 480 van ser wranglers entre els 900 que hi va haver en aquest temps. En aquest sentit, va ser el successor de William Hopkins com a fabricant de wranglers._NEWLINE_Routh \xc3\xa9s tamb\xc3\xa9 conegut per haver establert les condicions d'estabilitat d'un sistema din\xc3\xa0mic, sense necessitat de calcular les arrels de l'equaci\xc3\xb3 caracter\xc3\xadstica. Ho va fer en un tractat titulat A Treatise on the Stability of a Given State of Motion, publicat el 1877 i pel que va rebre el premi Adams (un dels m\xc3\xa9s prestigiosos atorgats per la universitat de Cambridge)._NEWLINE_Com a bon professor que era, tamb\xc3\xa9 va escriure alguns llibres de text de geometria, de mec\xc3\xa0nica i d'estad\xc3\xadstica que es van convertir en texts est\xc3\xa0ndard pels estudiants universitaris. Va ser membre fundador de la London Mathematical Society."